Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea ppubblikat konsultazzjoni pubblika dwar l-Avviż dwar id-Definizzjoni tas-Suq użat fil-liġi tal-kompetizzjoni tal-UE. Il-kwestjonarju miftuħ se jikkontribwixxi għall-evalwazzjoni tal-Kummissjoni tal-Avviż biex jiġi vvalutat jekk hemmx bżonn li dan jiġi aġġornat. Il-partijiet ikkonċernati jistgħu jippreżentaw il-fehmiet tagħhom u jwieġbu għall-konsultazzjoni pubblika miftuħa sad-9 ta' Ottubru 2020. Il-Kummissarju Margrethe Vestager, inkarigata mill-politika tal-kompetizzjoni, qalet: “Ir-regoli tal-kompetizzjoni tal-UE jridu jibqgħu adatti għal dinja li qed tinbidel malajr u li qed issir dejjem aktar diġitali. L-Avviż dwar id-Definizzjoni tas-Suq jipprovdi informazzjoni ewlenija lill-kumpaniji u lill-partijiet ikkonċernati oħra, u jgħinhom jifhmu l-approċċ tal-Kummissjoni dwar kif jaħdem is-suq. Huwa importanti li l-gwida li tagħti l-Kummissjoni tkun aġġornata u li tistabbilixxi approċċ ċar u konsistenti għad-definizzjoni tas-suq b'mod li jkun faċilment aċċessibbli. Irridu li jkollna djalogu miftuħ u skambji mal-partijiet ikkonċernati rilevanti kollha biex il-Kummissjoni tifhem kull tħassib dwar id-definizzjonijiet ta' kif jaħdem is-suq u jekk l-avviż għandux bżonn jiġi aġġornat.” Il-ħtieġa għall-evalwazzjoni Matul dawn l-aħħar snin, qed iseħħ tibdil b'pass dejjem aktar mgħaġġel u d-dinja qed issir dejjem aktar diġitali u interkonnessa. Bidliet bħaż-żieda fil-kummerċ globali, inkluż ma' swieq emerġenti ewlenin, l-eliminazzjoni progressiva tal-ostakli nazzjonali għall-kummerċ fis-suq uniku, id-diġitalizzazzjoni, u ż-żieda ta' atturi ġodda kbar f'xi setturi, ifissru li ħafna swieq illum jistgħu qed jaħdmu b'mod differenti milli kienu jaħdmu fil-passat. L-Avviż attwali dwar id-Definizzjoni tas-Suq imur lura għall-1997 u għalhekk jista' ma jindirizzax il-mistoqsijiet pertinenti kollha li jqumu llum meta niddefinixxu s-suq ta' prodott u ġeografiku rilevanti. Matul dawn is-snin, il-Kummissjoni kisbet ukoll ħafna esperjenza fid-definizzjoni tas-suq, it-tekniki evolvew u l-qrati tal-UE pprovdew gwida addizzjonali. Jista' jkun hemm bżonn li l-aħjar prattiki li jistgħu jiġu estratti minn dawn l-iżviluppi jiġu riflessi f'Avviż rivedut dwar d-Definizzjoni tas-Suq, u l-Kummissjoni qed tfittex il-parir tal-partijiet ikkonċernati dwar dan. L-informazzjoni miġbura permezz tal-konsultazzjoni pubblika se tipprovdi parti mill-evidenza li se tintuża fl-evalwazzjoni. Il-Kummissjoni se twettaq ukoll riċerka dwar l-aħjar prattiki fid-definizzjoni tas-suq; se tiskambja l-fehmiet mal-awtoritajiet nazzjonali tal-kompetizzjoni fl-UE u barra minnha; u se tinvolvi ruħha b'mod proattiv ma' esperti u rappreżentanti minn gruppi ta' partijiet ikkonċernati. Il-passi li jmiss Il-Kummissjoni qed tikkonsulta mal-partijiet ikkonċernati mis-setturi pubbliċi u privati, li jinkludu l-impriżi u l-organizzazzjonijiet tal-konsumatur, l-awtoritajiet tal-kompetizzjoni u l-korpijiet tal-gvern, l-akkademiċi, kif ukoll il-prattikanti tas-settur legali u ekonomiku. Il-parteċipanti huma mistiedna jippreżentaw il-fehmiet tagħhom u jwieġbu għall-konsultazzjoni pubblika miftuħa sad-9 ta' Ottubru 2020 fi kwalunkwe lingwa uffiċjali tal-UE. Il-Kummissjoni għandha l-għan li tippubblika r-riżultati tal-evalwazzjoni fl-2021. Sfond Id-definizzjoni tas-suq hija għodda li tidentifika l-ambitu tal-kompetizzjoni bejn l-impriżi. L-objettiv ta' definizzjoni ta' suq rilevanti kemm ta' prodott kif ukoll dak ġeografiku huwa li jiġu identifikati l-kompetituri attwali li jikkondizzjonaw id-deċiżjonijiet kummerċjali tal-impriżi kkonċernati, bħad-deċiżjonijiet ta' pprezzar tagħhom. Minn din il-perspettiva, id-definizzjoni tas-suq tiffaċilita, fost l-oħrajn, li jiġu kkalkulati ishma mis-suq li jagħtu informazzjoni sinfikanti għall-finijiet tal-valutazzjoni tas-saħħa fis-suq. Id-definizzjonijiet tas-suq jirriflettu r-realitajiet tas-suq. Għalhekk, huma jvarjaw minn settur għal ieħor u jistgħu jevolvu maż-żmien. Id-definizzjonijiet tas-suq ġeografiku, pereżempju, jistgħu jirrigwardaw swieq nazzjonali jew swieq lokali (bħas-swieq tal-bejgħ bl-imnut ta' oġġetti tal-konsum) jew swieq globali (bħas-swieq tal-bejgħ ta' komponenti tal-avjazzjoni). Hekk kif ir-realtajiet tas-suq jevolvu maż-żmien, id-definizzjonijiet tas-swieq tal-Kummissjoni ukoll jevolvu maż-żmien. L-Avviż dwar id-Definizzjoni tas-Suq jipprovdi gwida dwar il-prinċipji u l-aħjar prattiki ta' kif il-Kummissjoni tapplika l-kunċett ta' suq rilevanti – ta' prodott u ġeografiku – fl-infurzar tagħha tal-liġi tal-kompetizzjoni tal-UE. Għal aktar informazzjoni Avviż dwar id-Definizzjoni tas-Suq tal-Kummissjoni Konsultazzjoni pubblika dwar l-Avviż dwar id-Definizzjoni tas-Suq (evalwazzjoni)